

LATVIJAS REPUBLIKA

**ALŪKSNES NOVADA BĀRIŅTIESA**

|  |
| --- |
| Reģ.Nr.90001249814Dārza iela 11, Alūksne, Alūksnes novads, LV-4301,tālrunis/fakss 64323129, e-pasts:barintiesa@aluksne.lv |
| Alūksnē31.01.2025. Nr. BAR/1.10/25/203 | **Alūksnes novada pašvaldībai** Dārza ielā 11, Alūksnē, Alūksnes novadā, LV-4301 |

**ALŪKSNES NOVADA BĀRIŅTIESAS PĀRSKATS PAR DARBU**

**2024.GADĀ**

Pārskats sagatavots saskaņā ar Bāriņtiesu likuma 5.panta ceturtās daļas prasībām, kas noteic, ka *bāriņtiesa ne retāk kā reizi gadā sniedz pašvaldības domei pārskata ziņojumu par savu darbību. Pārskata ziņojums ir publicējams pašvaldības mājas lapā*.

 Alūksnes novada bāriņtiesa (turpmāk – bāriņtiesa) ir Alūksnes novada pašvaldības izveidota aizbildnības un aizgādnības iestāde, kura prioritāri nodrošina bērna vai aizgādnībā esošās personas tiesību un tiesisko interešu aizsardzību. Bāriņtiesa savā darbībā pamatojas uz normatīvajiem aktiem un publisko tiesību principiem. Darba organizācija notiek saskaņā ar Bāriņtiesu likumu, Alūksnes novada bāriņtiesas nolikumu, iestādes darba kārtības noteikumiem, lietu veidošanas un izskatīšanas kārtību. Pildot amata pienākumus, tiek ievēroti bāriņtiesas darbinieku profesionālās ētikas pamatprincipi un uzvedības standarti.

Bāriņtiesas darbības teritorija ir Alūksnes novada teritorija, kuru veido Alūksnes pilsēta un 15 pagastu administratīvās teritorijas. Uz 01.07.2024. Alūksnes novadā savu dzīvesvietu deklarējuši **14079** iedzīvotāji: Alūksnes pilsētā – 6595 iedzīvotāji, pagastos – 7484 iedzīvotāji. Bērni 0 – 6 g.v. **-** 735; 7 – 18.g.v. –1517; kopā **2252** bērni.

Iestādē strādā septiņi darbinieki: bāriņtiesas priekšsēdētājs, četri bāriņtiesas locekļi, bāriņtiesas priekšsēdētāja palīgs un vecākā lietvedības pārzine.

Visiem bāriņtiesas darbiniekiem ir otrā līmeņa augstākā izglītība, tajā skaitā četriem darbiniekiem iegūts profesionālā maģistra grāds.

Saskaņā ar Bāriņtiesu likuma 5.panta sesto daļu, *pašvaldībai ir pienākums nodrošināt mērķtiecīgi organizētu konsultatīvu, izglītojošu un psiholoģisku atbalstu bāriņtiesas priekšsēdētājam, bāriņtiesas priekšsēdētāja vietniekam un bāriņtiesas locekļiem, lai pilnveidotu viņu profesionālo kompetenci un profesionālās darbības kvalitāti.* Šajā nolūkā bāriņtiesas darbinieki ir piedalījušies Labklājības ministrijas, Bērnu aizsardzības centra (turpmāk – BAC), Valsts probācijas dienesta, Latvijas pašvaldību savienības, Latvijas Pašvaldību mācību centra, SIA ZZ Dats, Valsts administrācijas skolas, Sertificētu mediatoru padomes, rīkotajos semināros, konferencēs un apmācībās, kā piemēram:

* dalība BAC rīkotajā Eiropas Sociālā fonda Plus projekta “Profesionālās kvalifikācijas pilnveide bērnu tiesību aizsardzības jautājumos un bērnu likumisko pārstāvju atbildības stiprināšana” *ZOOM* sanāksmē (18.01.2024.), piedalījās viens darbinieks;
* dalība Sertificētu mediatoru padomes konferencē “Mediācijas iespējas vardarbīgās attiecībās” (08.02.2024.), piedalījās četri darbinieki;
* dalība Latvijas pašvaldību savienības seminārā “Labas pārvaldības principu stiprināšana Latvijas pašvaldībās” (01.03.2024.), piedalījās viens darbinieks;
* dalība Valsts administrācijas skolas vebinārā “Vērtību kompass: kā definēt un ieviest vērtības jūsu organizācijā” (22.03.2024.), piedalījās pieci darbinieki;
* dalība Latvijas Pašvaldību savienības Veselības un sociālo jautājumu komitejas sēdē (13.03.2024.), piedalījās viens darbinieks;
* dalība Valsts administrācijas skolas vebinārā “Laba pārvaldība un reputācija publiskajā sektorā” (30.05.2024.), piedalījās seši darbinieki;
* dalība SIA ZZ DATS rīkotajās tiešsaistes sanāksmēs par IS BARIS aktualitātēm, uzturēšanu un 3.kārtas darbiem 2024.gadā (22.05.2024.), piedalījās viens darbinieks;
* dalība BAC radošajā darbnīcā “Bāriņtiesu un sociālo dienestu darbinieku sadarbības uzlabošanu un vienotas izpratnes veicināšana ģimeņu ar bērniem atbalstam” (23.05.2024.), piedalījās četri darbinieki;
* dalība ikgadējā Labklājības ministrijas un Latvijas Pašvaldību savienības sarunā (06.06.2024.), piedalījās divi darbinieki;
* dalība BAC rīkotajā ZOOM tikšanās, kā atpazīt radikalizāciju bērnu un jauniešu vidū, kā rīkoties situācijās, kuras varētu attiecināt uz radikalizāciju (21.06.2024.), piedalījās divi darbinieki;
* dalība Latvijas Pašvaldību mācību centra mācībās “Bērnu tiesību aizsardzība. Sākotnējā 40 stundu programma speciālistiem”, piedalījās viens darbinieks;
* dalība Latvijas Pašvaldību mācību centra mācībās akreditētajā programmā (192 stundas) “Bāriņtiesu vadība un organizācija” (no 28.08.2024. līdz 14.11.2024.), piedalījās viens darbinieks;
* dalība BAC seminārā “Sarunas ar bērnu pamatprincipi vecāku vai likumisko pārstāvju nolaidības un vardarbības gadījuma izvērtēšanā” (26.09.2024.), piedalījās divi darbinieki;
* dalība Valsts probācijas dienesta mācībās “Starpinstitūciju sadarbības sanāksmju (STIS) organizēšanā” (14.10.2024.), piedalījās viens darbinieks;
* dalība Latvijas Pašvaldību mācību centra mācībās “Kārtējās 24 st. programmas 8 ak. stundu modulis. Bērnu tiesību aizsardzība speciālistiem” (22.10.2024., 29.10.2024.), piedalījās divi darbinieki;
* dalība Labklājības ministrijas Eiropas Sociālā fonda Plus projekta “Sociālo pakalpojumu kvalitātes un efektivitātes paaugstināšana” domnīcā (21.11.2024.); piedalījās divi darbinieki;
* dalība Labklājības ministrijas konferencē “Solis pirms: Darbs ar pusaudžiem vardarbības novēršanai” (25.11.2024.), piedalījās septiņi darbinieki;
* dalība Valsts Probācijas dienesta Vidzemes reģiona teritoriālās struktūrvienības Konsultatīvās padomes apakšpadomes sanāksmē par Valsts probācijas dienesta un sadarbības partneru aktualitātēm (28.11.2024.), piedalījās viens darbinieks;
* dalība Valsts administrācijas skolas Profesionālās kompetences pilnveides programmas speciālo zināšanu apguvei bērnu tiesības aizsardzības jomā 1. moduļa “Bērna labāko interešu principa ievērošana un īstenošana praksē” (17.12.2024.), piedalījās viens darbinieks;
* dalība Valsts Probācijas dienesta Latgales un Vidzemes reģionu teritoriālo struktūrvienību Konsultatīvo padomju sanāksmē par starpinstitūciju sadarbības jautājumiem (17.12.2024.), piedalījās viens darbinieks.

Bāriņtiesa veic normatīvajos aktos noteiktos pienākumus, lai aizstāvētu bērnu un aizgādnībā esošu personu personiskās un mantiskās intereses un tiesības, tostarp, veic nepieciešamās darbības, lai nodrošinātu bērna audzināšanu un pienācīgu aprūpi ģimeniskā vidē; izšķir vecāku domstarpības bērna aizgādības jautājumos (izņemot domstarpības par bērna dzīvesvietas noteikšanu), bērna un vecāku domstarpības, bērna un aizbildņa, kā arī aizbildņa un bērna vecāku domstarpības; lemj par piekrišanu paternitātes atzīšanai; lemj par bērna aizgādības tiesību pārtraukšanu un atjaunošanu, par prasības celšanu tiesā aizgādības tiesību atņemšanai; lemj par ārpusģimenes aprūpes nodrošināšanu bez vecāku gādības palikušam bērnam; lemj par ģimenes vai personas piemērotību audžuģimenes pienākumu veikšanai, audžuģimenes statusa piešķiršanu, izbeigšanu, atņemšanu, par bērna ievietošanu audžuģimenē vai uzturēšanās izbeigšanu tajā; lemj par jautājumiem, kas saistīti ar bērna adopciju; lemj par aizgādņa iecelšanu, atstādināšanu, atcelšanu un atbrīvošanu no aizgādņa pienākumu pildīšanas un veic citus pienākumus, kā arī izdara apliecinājumus un pilda citus Bāriņtiesu likuma VII nodaļā minētos uzdevumus.

Lai nodrošinātu bāriņtiesas funkciju izpildi, 2024.gadā bāriņtiesa veikusi **4027** procesuālās darbības.

Bāriņtiesas darbinieki gan vieni, gan sadarbībā ar Alūksnes novada pašvaldības policiju veikuši **21** profilakses reidus, tajā skaitā pēc bāriņtiesas darba laika (darba dienu vakaros un brīvdienās).

Pārskata gadā uz pārrunām jautājumos par problēmām ģimenēs (bērnu aprūpes un uzraudzības, uzvedības problēmu, saskarsmes tiesību realizēšanas jautājumos u.c.) bāriņtiesā ieradusies **41** persona.

2024.gadā bāriņtiesa informējusi Alūksnes novada Sociālo lietu pārvaldi par **14** ģimenēm, kurās netiek pietiekami nodrošināta bērna attīstība un audzināšana un kurām nepieciešama palīdzība. Par trīs ģimenēm informācija gada laikā sniegta atkārtoti, par divām ģimenēm – ziņots jau agrāk. Astoņiem vecākiem, par kuriem ziņots, ierosinātas lietas par aizgādības tiesību pārtraukšanu.

Bērnu vecums un skaits riska ģimenēs, par kurām sniegta informācija Sociālo lietu pārvaldei: 0-2 gadi – **4** bērni, 3-4 gadi – **5** bērni, 5-7 gadi – **6** bērni, 8-14 gadi – **14** bērni, 15-18 gadi – **2** bērni, kopā – **31** bērns.

 Gada laikā bāriņtiesā klātienē pieņemti **1270** apmeklētāji, no tiem **777** Alūksnes pilsētā un **493** pagastu pārvaldēs. Novada iedzīvotājiem konsultācijas sniegtas jautājumos par vecāku domstarpībām bērnu audzināšanas un saskarsmes tiesību izmantošanas jautājumos, aizgādnības tiesību jautājumos, mantošanas tiesību jautājumos, valsts sociālo pabalstu saņemšanas jautājumos, bāriņtiesas kompetencē esošo apliecinājumu jautājumos u.c.

Bāriņtiesas sēdes plānotas vienu reizi nedēļā – trešdienās, nepieciešamības gadījumā, steidzamības kārtā, vēl papildus. 2024.gadā bāriņtiesas sēdēs izskatītas **94** lietas. Sēdēs piedalījušās **105** personas.

Saskaņā ar Bāriņtiesu likuma 23.pantu, ja bērna dzīves apstākļu pārbaudē vai citādi atklājas, ka bērns atrodas veselībai vai dzīvībai bīstamos apstākļos, kā arī tad, ja bērna turpmākā atrašanās ģimenē var apdraudēt viņa veselību vai dzīvību, bāriņtiesas amatpersona var vienpersoniski pieņemt lēmumu par:

1) bērna aizgādības tiesību pārtraukšanu vecākiem;

2) bērna izņemšanu no aizbildņa ģimenes un aizbildņa atstādināšanu no pienākumu pildīšanas;

3) bērna izņemšanu no audžuģimenes,

4) pirmsadopcijas aprūpes pārtraukšanu, kā arī,

5) ja bērns vai viņa likumiskais pārstāvis nepiekrīt bērna, kuram radušies psihiski vai uzvedības traucējumi alkoholisko dzērienu, narkotisko, psihotropo, toksisko vai citu apreibinošo vielu lietošanas dēļ vai kurš cietis no vardarbības, obligātai ārstēšanai vai sociālajai rehabilitācijai vai nepamatoti vēlas to pārtraukt, bāriņtiesa, ja tas nepieciešams bērna interešu aizstāvībai, vienpersoniski pieņem lēmumu par bērna obligāto ārstēšanu vai sociālās rehabilitācijas saņemšanu.

2024.gadā bāriņtiesas amatpersonas pieņēmušas **6** vienpersoniskos lēmumus, kas saistīti gan ar vecāku alkohola lietošanu, gan bērnu aprūpes un uzraudzības trūkumu, gan vardarbības riskiem ģimenēs un arī audžuģimenēs, kā rezultātā bērni atradās veselībai un dzīvībai bīstamos apstākļos.

2024.gadā viens bāriņtiesas lēmums pārsūdzēts Administratīvajā rajonā tiesā, tiesvedība izbeigta.

Aizgādība – vecāku pienākums līdz bērna pilngadības sasniegšanai rūpēties par bērnu un viņa mantu un pārstāvēt bērnu viņa personiskajās un mantiskajās attiecībās. Līdz pilngadības sasniegšanai bērns ir vecāku aizgādībā.

Bāriņtiesa lemj par bērna aizgādības tiesību pārtraukšanu vecākam, ja:

1) ir faktiski šķēršļi, kas liedz vecākam iespēju aprūpēt bērnu;

2) bērns atrodas veselībai vai dzīvībai bīstamos apstākļos vecāka vainas dēļ (vecāka apzinātas rīcības vai nolaidības dēļ);

3) vecāks ļaunprātīgi izmanto savas tiesības vai nenodrošina bērna aprūpi un uzraudzību;

4) vecāks ir devis piekrišanu bērna adopcijai, izņemot gadījumu, kad viņš kā laulātais ir devis piekrišanu tam, ka bērnu adoptē otrs laulātais;

5) konstatēta vecāka vardarbība pret bērnu vai ir pamatotas aizdomas par vecāka vardarbību pret bērnu.

|  |
| --- |
| ***Aizgādības lietās kopā 42 lēmumi*** |
| *Pārtrauktas aizgādības tiesības* | *9 lēmumi* |
| *Atjaunotas aizgādības tiesības* | *2 lēmumi* |
| *Lieta atlikta* | *1 lēmums* |
| *Nolemts neatjaunot* | *4 lēmumi* |
| *Nolemts neatjaunot un nesniegt prasību tiesā* | *4 lēmumi* |
| *Nolemts nepārtraukt aizgādības tiesības un skatīt atkārtoti lietu* | *4 lēmumi* |
| *Nolemts neatjaunot un sniegt prasību tiesā* | *6 lēmumi* |
| *Nolemts nepārtraukt aizgādības tiesības un izbeigt lietu* | *5 lēmumi* |
| *Nolemts nepārtraukt aizgādības tiesības* | *5 lēmumi* |
| *Nolemts pārtraukt aizgādības tiesības un neatjaunot pārtrauktās aizgādības tiesības* | *1 lēmumi* |

Pārskata gadā bērnu aizgādības tiesības:

-pārtrauktas **10** vecākiem, no tiem **3** mātēm un **7** tēviem, kopā uz **11** bērniem;

- atjaunotas **2** vecākiem, no tiem 2 mātēm un 0 tēviem, kopā uz **3** bērniem.

Bez vecāku gādības palikušiem bērniem vienmēr prioritāri tiek meklēta iespēja nodrošināt viņu aprūpi pie aizbildņa vai audžuģimenē.

Ārpusģimenes aprūpē uz 31.12.2024. atradās **57** **bērni**, no tiem:

**19** bērni aizbildnībā,

**30** bērns uzturas audžuģimenēs,

**8** bērni ievietoti ilgstošas sociālās aprūpes un sociālās rehabilitācijas institūcijā. Par **1** bērnu pieņemts lēmums par ievietošanu ilgstošas sociālās aprūpes un sociālās rehabilitācijas institūcijā.

Aizbildnība – ārpusģimenes aprūpes forma, kad bērnam, kurš palicis bez vecāku gādības, ieceļ aizbildni, kurš turpmāk bērnam aizvietos vecākus.

|  |
| --- |
| ***Aizbildnības lietās kopā 13 lēmumi*** |
| *Par aizbildnības nodibināšanu, aizbildņa iecelšanu* | *2 lēmumi* |
| *Atlaists aizbildnis* | *2 lēmumi* |
| *Par ārkārtas aizbildnības izbeigšanu un atlaišanu no ārkārtas aizbildņa pienākumu pildīšanas* | *1 lēmums* |
| *Par personas piemērotību aizbildņa pienākumu pildīšanai* | *3 lēmumi* |
| *Par aizbildnības izbeigšanu un atlaišanu no aizbildņa pienākumu pildīšanas* | *1 lēmums* |
| *Par lietas par personas piemērotību aizbildņa pienākumu pildīšanai izbeigšanu*  | *1 lēmums* |
| *Par aizbildnības pagarināšanu* | *3 lēmumi* |

Audžuģimene **–** ģimene, kasbārenim vai bez vecāku gādības palikušam bērnam nodrošina īslaicīgu aprūpi līdz brīdim, kamēr bērns var atgriezties savā ģimenē vai, ja tas nav iespējams, tiek adoptēts vai viņam nodibināta aizbildnība.

|  |
| --- |
| ***Audžuģimeņu lietās kopā 13 lēmumi*** |
| *Par lietas par personas piemērotību audžuģimenes pienākumu veikšanai izbeigšanu* | *1 lēmums* |
| *Par audžuģimenes statusa izbeigšanu* | *1 lēmums* |
| *Par bērnu ievietošanu audžuģimenē* | *1 lēmums* |
| *Par lietas par bērna ievietošanu audžuģimenē izbeigšanu* | *1 lēmums* |
| *Par bērna uzturēšanās pagarināšanu audžuģimenē* | *1 lēmums* |
| *Par bērnu uzturēšanās izbeigšanu audžuģimenē* | *4 lēmumi* |
| *Par nepilngadīgo ievietošanu specializētajā – krīzes audžuģimenē* | *1 lēmums* |
| *Par nepilngadīgo uzturēšanās izbeigšanu specializētajā – krīzes audžuģimenē* | *2 lēmumi* |
| *Par nepilngadīgā izņemšanu no audžuģimenes* | *1 lēmums* |

Uz 31.12.2024. ar bāriņtiesa lēmumiem iecelti **15** aizbildņi un novada teritorijā reģistrētas **19** audžuģimenes.

Viesģimene ir persona vai laulātie, kuri vēlas sniegt atbalstu ārpusģimenes aprūpes iestādē ievietotam bērnam. Alūksnes novadā viesģimenes statuss ir **2** ģimenēm.

Adopcija **–** bērns juridiski pilnībā iekļaujas adoptētāju ģimenē tā, it kā būtu tajā piedzimis, nomainot uzvārdu, radniecisko piederību un izrietošās mantošanas tiesības. Adopcijas uzdevums ir radīt bez vecāku gādības palikušajiem bērniem apstākļus audzināšanai ģimenē, nodrošinot stabilu un harmonisku dzīves vidi ilgtermiņā. Bērnu tiesību aizsardzības likuma 31.panta pirmā daļa noteic – lai bērna attīstībai nodrošinātu ģimenisku vidi, tiek atbalstīta adopcija.

Aizgādnība ir personu ar ierobežotu rīcībspēju personīgo un mantisko interešu, kā arī mantojuma aizsardzības forma.

Aizgādnis ir persona, ko ieceļ vai atbrīvo no tās pienākumiem bāriņtiesa, pamatojoties uz tiesas spriedumu par aizgādnības nodibināšanu vai izbeigšanu, vai arī saskaņā ar notāra taisīto notariālo aktu par aizgādnības nodibināšanu mantojumam.

Alūksnes novadā uz 31.12.2024. bija **19** aizgādnībā esošas personas, divām personām aizgādnis iecelts 2024.gadā. **14** aizgādņi ir personu ar ierobežotu rīcībspēju radinieki, **5** aizgādņi ir citas personas. Aizgādnības lietās pārskata gadā pieņemti **10** lēmumi.

Bāriņtiesa, atbilstoši Bāriņtiesu likuma 50.pantam, pēc tiesas pieprasījuma sniedz atzinumus, kas nepieciešami šādos gadījumos:

1) lai noteiktu kārtību, kādā izmantojamas saskarsmes tiesības un tiesības uzturēt personiskas attiecības un tiešus kontaktus ar bērnu;

2) viena vecāka atsevišķas aizgādības noteikšanai;

3) aizgādības tiesību atņemšanai un atjaunošanai;

4) paternitātes atzīšanai vai apstrīdēšanai;

5) citos Civilprocesa likumā paredzētajos gadījumos.

Pārskata periodā par **5** bērniem bāriņtiesa sniegusi atzinumus tiesai.

|  |
| --- |
| ***Atzinumi tiesai kopā 3 lēmumi*** |
| *Par lietas par atzinuma sniegšanu tiesai lietā par nepilngadīgā dzīvesvietas noteikšanu*  | *1 lēmums* |
| *Par atzinuma sniegšanu tiesai par bērnu dzīvesvietas noteikšanu un saskarsmes tiesību izmantošanas kārtību* | *1 lēmums* |
| *Par atzinuma sniegšanu tiesai vai paternitātes apstrīdēšana ir bērna interesēs* | *1 lēmums* |

Pārskata periodā bāriņtiesa piedalījusies **41** tiesas sēdē:

|  |
| --- |
| ***Bāriņtiesas statuss izskatāmajā lietā:*** |
| ***institūcija*** | ***3*** *reizes lietā par uzturlīdzekļu piedziņu un atsevišķas aizgādības nodibināšanu pār bērnu* |
| ***6*** *reizes lietā par rīcībspējas ierobežojuma apjoma pārskatīšanu* |
| ***1*** *reize lietā par laulības šķiršanu* |
| ***1*** *reize lietā par aizgādības tiesību atņemšanu* |
| ***1*** *reize lietā par uzturlīdzekļu parāda piedziņu, par turpmāku uzturlīdzekļu piedziņu nepilngadīgo bērnu uzturam ar tiesas spriedumu par pagaidu uzturlīdzekļu noteikšanu, par saskarsmes tiesību izmantošanas kārtības noteikšanu ar tiesas spriedumu par pagaidu saskarsmes noteikšanu* |
| ***2*** *reizes lietā par laulības šķiršanu un bērnu uzturēšanās vietas noteikšanu* |
| ***3*** *reizes lietā par pagaidu aizsardzība pret vardarbību* |
| ***2*** *reizes lietā par adopcijas apstiprināšanu* |
| ***1*** *reize lietā par rīcībspējas ierobežošanu par atzīšanu par rīcībspējīgu* |
| ***2*** *reizes lietā par sevišķās tiesāšanās kārtībā par personas rīcībspējas ierobežošanu un aizgādnības nodibināšanu* |
| ***1*** *reize lietā par paternitātes atzīšanu par spēkā neesošu* |
| ***prasītājs*** | ***9*** *reizes lietā par aizgādības tiesību atņemšanu* |
| ***trešā persona*** | ***2*** *reizes lietā par aizgādības tiesību atņemšanu* |
| ***pārstāvis*** | ***1*** *reize lietā par aizgādības tiesību atņemšanu* |
| ***3*** *reizes krimināllietā* |
| ***liecinieks*** | ***2*** *reizes krimināllietā* |
| ***atbildētājs*** | ***1*** *reize administratīvajā lietā*  |

2024.gadā bāriņtiesa **19** reizes informējusi Valsts policiju par iespējamiem likumpārkāpumiem pret nepilngadīgajiem, t.sk. par dažāda veida vardarbības epizodēm, lūdzot noskaidrot konkrētās lietas apstākļus un rīkoties savas kompetences ietvaros.

2024.gadā bāriņtiesā no Valsts policijas **27** reizes saņemta informācija gan par konfliktiem ģimenēs, gan nepilngadīgām personām, kas atradušās alkohola reibumā, smēķējušas, gan par nepilngadīgo zādzībām un ielaušanos.

Pamatojoties uz saņemto informāciju, bāriņtiesa veica dzīves apstākļu pārbaudes, pārrunas ar vecākiem un nepilngadīgajiem.

**Septiņas** reizes bāriņtiesa piedalījās Alūksnes novada pašvaldības starpinstitucionālās sadarbības grupas Bērnu tiesību aizsardzības jomā sanāksmēs.

Bāriņtiesa piedalījās **piecās** starpinstitūciju sanāksmes, ko organizēja gan bāriņtiesa, gan Alūksnes novada Sociālo lietu pārvalde, gan Audžuģimeņu atbalsta centrs “Dzeguzēns”, gan arī Valsts probācijas dienests.

Pārskata gada beigās bāriņtiesas lietvedībā ir **165** aktīvas lietas, no tām **47** lietas ierosinātas 2024.gadā:

|  |  |
| --- | --- |
| *Aizbildnības lietas* | *5* |
| *Lietas par personas piemērotību aizbildņa pienākumu pildīšanas* | ***4*** |
| *Adopcijas lietas* | ***1*** |
| *Lietas par aizgādņa iecelšanu pilngadīgām personām ar ierobežotu rīcībspēju, aizgādņa atcelšanu vai atlaišanu no pienākumu pildīšanas* | ***2*** |
| *Lietas par aizgādņa iecelšanu promesošo vai pazudušo personu mantai, vai mantojumam, par aizgādņa atlaišanu vai atcelšanu no pienākumu pildīšanas* | ***1*** |
| *Lietas par valsts sociālo pabalstu, atbalstu ar celiakiju slimiem bērniem, kuriem nav noteikta invaliditāte, un apgādnieka zaudējuma pensijas izmaksas pārtraukšanu, atjaunošanu vai izmaksāšanu citai personai, kura audzina bērnu vai pašam bērnam, ja viņš sasniedzis 15 gadu vecumu* | ***1*** |
| *Lietas par bērna mantas pārvaldīšanu* | ***6*** |
| *Lietas par aizgādības tiesību pārtraukšanu, atņemšanu un atjaunošanu* | ***14*** |
| *Pēc tiesas pieprasījuma ierosinātās lietas (atsevišķā aizgādība, aizgādības tiesību atņemšana pēc personas prasības, saskarsmes tiesības u.c.)* | ***3*** |
| *Lietas par vecāku, aizbildņu un bērnu domstarpībām bērnu aprūpes un aizgādības jautājumos* | ***2*** |
| *Lietas par bērna ievietošanu audžuģimenē un uzturēšanās izbeigšanu tajās* | ***2*** |
| *Lietas par bērna ievietošanu krīzes audžuģimenēs vai uzturēšanās izbeigšanu tajās* | ***2*** |
| *Lietas par bāreņu un bez vecāku gādības palikušo bērnu ievietošanu ilgstošas sociālās aprūpes un rehabilitācijas institūcijā* | ***1*** |
| *Lietas par bērna vārda, uzvārda un tautības, pilsonības ieraksta maiņu, ja vecāki par to nevar vienoties vai ja vecāki kopīgi pārstāv bērna personiskās intereses, bet viens no viņiem nav sasniedzams* | ***1*** |
| *Lietas par laulāto (personas) piemērotību audžuģimenes pienākumu veikšanai un par audžuģimenes statusa piešķiršanu* | ***2*** |

Dokumentu aprite bāriņtiesā 2024.gadā:

|  |  |
| --- | --- |
| *Saņemtie dokumenti* | *1907* |
| *Sarakste ar juridiskām un fiziskām personām /nosūtītie dokumenti/* | *2108*  |

 Bāriņtiesas arhīvā tiek glabātas pastāvīgi, ilgstoši glabājamās un īslaicīgi glabājamās lietas. Vairāklīmeņu arhīviskā apraksta sistēma, arhīviskais apraksts, uzskaites saraksti un nomenklatūra ir saskaņoti ar Latvijas Nacionālā arhīva Alūksnes zonālo valsts arhīvu. Vecākā lietvedības pārzine veic pienākumus, kas saistīti ar dokumentu pārvaldību iestādē un ir atbildīga par arhīvu.

Dokumentu pārvaldības jomā bāriņtiesa strādā ar pašvaldības dokumentu uzskaites sistēmu NAMEJS. Saskaņā ar normatīvo regulējumu iestāde ievada datus Audžuģimeņu informācijas sistēmā (AGIS), kā arī Bāriņtiesu informācijas sistēmā (BARIS).

Saskaņā ar Bāriņtiesu likuma 2.panta otrajā daļā noteikto, *novadu teritoriālajās vienībās, kurās nav notāra, bāriņtiesa* [*Civillikumā*](https://likumi.lv/ta/id/225418-civillikums) *noteiktajos gadījumos sniedz palīdzību mantojuma lietu kārtošanā, gādā par mantojuma apsardzību, kā arī izdara apliecinājumus un pilda citus šā likuma*[*61. pantā*](https://likumi.lv/ta/id/139369#p61)*norādītos uzdevumus.*

2024.gadā izdarīti **555** apliecinājumi (no tiem: sagatavotas un apliecinātas **124** pilnvaras un **16** piekrišanas, ka bērns var patstāvīgi izbraukt ārpus Latvijas Republikas robežām, sastādīti un apliecināti **221** nostiprinājuma lūgums par īpašumtiesību nostiprināšanu zemesgrāmatā, sastādīti **13** testamenti, sagatavoti **93** darījuma akta projekti, veikti citi Bāriņtiesu likumā noteiktie apliecinājumi: dokumentu projektu sastādīšana, dokumentu kopiju, norakstu vai izrakstu apliecināšana, parakstu apliecināšana uz dokumentiem, līgumiem u.c.), iekasēta valsts nodeva pašvaldības budžetā **6372** *euro.*

Sadarbība

Bāriņtiesas darbinieki sniedz bezmaksas juridisku palīdzību iedzīvotājiem bāriņtiesas kompetences jautājumos. Bāriņtiesa iesaistās gadījumu risināšanā, kad aizskartas bērnu vai aizgādnībā esošās personas intereses. Sadarbībā ar Alūksnes novada Sociālo lietu pārvaldi, izglītības iestādēm, pašvaldības policiju, Valsts policiju, ārstniecības, rehabilitācijas iestādēm un citiem speciālistiem turpina veikt pasākumus, lai novērstu bērnu attīstībai nelabvēlīgos apstākļus un sniegtu ģimenēm nepieciešamo atbalstu.

2024.gadā no 22.marta līdz 21.maijam BAC bāriņtiesā veica plānoto uzraudzības pārbaudi. Bāriņtiesas darbs novērtēts atzinīgi – ar novērtējumu *A.*

Bāriņtiesas priekšsēdētāja G.VANAGA

VANAGA 64323129

*gunta.vanaga@aluksne.lv*